《登峨眉山用李青莲诗韵 其一》
清代·张熙宇

导江来岷山，嵯峨实无匹。瑶草杂丹砂，灵异靡能悉。

其间数百里，峨眉尤特出。中多绿字书，皆言长生术。

仙人紫鸾车，手抱瑶姬瑟。碌碌尘土中，俗缘谁得毕。

坐令多名山，一一对面失。感此信恣意，林泉娱暇日。

作者简介：张熙宇，字玉田，峨眉人。道光癸巳进士，历官安徽按察使。有《花洋山馆诗钞》。